## Zakon o izmjenama i dopunama Zakona o minimalnim mjerama zaštite u poslovanju s gotovim novcem i vrijednostima

### NN 150/2005 (21.12.2005.), Zakon o izmjenama i dopunama Zakona o minimalnim mjerama zaštite u poslovanju s gotovim novcem i vrijednostima

# HRVATSKI SABOR

**2903**

Na temelju članka 88. Ustava Republike Hrvatske,
donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O MINIMALNIM MJERAMA ZAŠTITE U POSLOVANJU S GOTOVIM NOVCEM I VRIJEDNOSTIMA

Proglašavam Zakon o izmjenama i dopunama Zakona o
minimalnim mjerama zaštite u poslovanju s gotovim novcem i vrijednostima,
kojega je Hrvatski sabor donio na sjednici 9. prosinca 2005. godine.

Broj: 01-081-05-3660/2

Zagreb, 15. prosinca 2005.

Predsjednik

Republike Hrvatske

**Stjepan Mesić**, v.
r.

## ZAKON

### O IZMJENAMA I DOPUNAMA ZAKONA O MINIMALNIM MJERAMA ZAŠTITE U POSLOVANJU S GOTOVIM NOVCEM I VRIJEDNOSTIMA

Članak 1.

U Zakonu o minimalnim mjerama zaštite u
poslovanju s gotovim novcem i vrijednostima (»Narodne novine«, br. 173/03.) u članku 1. dodaje se stavak 2. koji glasi:

»(2) Odredbe ovoga Zakona ne primjenjuju se na
prostore novčarskih institucija koji su dio štićenih objekata Ministarstva
unutarnjih poslova, Ministarstva obrane, Ministarstva pravosuđa i drugih tijela
državne uprave, koji se štite vojnim, policijskim ili snagama pravosudne
policije te tehničkim sustavima kontrole ulaza i izlaza.«

Članak 2.

U članku 3. stavku 1. iza riječi: »banke,«
riječ: »stambene« briše se, a iza riječi: »kladionice,« dodaju se riječi: »casina, automat-klubovi,«.

U stavku 3. iza riječi: »vrijednosni papiri,«
dodaju se riječi: »vrijednosna pisma i«.

Članak 3.

U članku 5. stavku 1. podstavku I. iza riječi:
»banke,« riječ: »stambene« briše se.

U podstavku II. iza riječi: »štedno-kreditne
zadruge,« dodaju se riječi: »automat-klubovi,«.

Dodaje se stavak 2. koji glasi:

»(2) Casina se
svrstavaju u zasebnu kategoriju čiji su minimalni sigurnosni uvjeti zaštite
osoba, novca i vrijednosti propisani posebnim propisom.«

Članak 4.

Članak 7. mijenja se i glasi:

»(1) Novčarske institucije štite se primjenom
sljedećih minimalnih sigurnosnih uvjeta zaštite:

1. protuprovalnog sustava s centraliziranom
dojavom i nadzorom alarma,

2. protuprepadnog
sustava s centraliziranom dojavom i nadzorom alarma,

3. neprekidnog videonadzora
s mogućnošću pohranjivanja videozapisa,

4. tjelesne zaštite,

5. pregradnjom radnog prostora zaposlenika
neprobojnim pregradama u visini etaže i protuprovalnim vratima od prostora koji
su dostupni strankama i drugim osobama.

(2) Protuprovalni i protuprepadni
sustavi iz stavka 1. točke 1. i 2. ovoga članka moraju biti spojeni na
centralni dojavni sustav trgovačkog društva koje obavlja poslove privatne
zaštite, a ukoliko postoje tehničke mogućnosti i na dojavni sustav Ministarstva
unutarnjih poslova.

(3) Razinu balističke zaštite neprobojnosti
stakala samostalno odabire pravna osoba, odnosno vlasnik s time da najniža
razina mora pružiti zaštitu od ispaljenog projektila call.
9 × 19 mm para. Neprobojnost stakala se dokazuje odgovarajućim hrvatskim
normama, a u nedostatku tih normi primjenjuju se odgovarajuće međunarodne
norme, odnosno druge specijalizirane norme te prihvaćena pravila struke.

(4) Popis hrvatskih normi, međunarodnih normi,
specijaliziranih normi i prihvaćenih pravila struke iz stavka 3. ovoga članka,
na prijedlog Hrvatskog zavoda za norme, utvrdit će ministar unutarnjih poslova
u roku od 90 dana od dana stupanja na snagu ovoga Zakona.

(5) Popis iz stavka 4. ovoga članka objavljuje
se u »Narodnim novinama«.

(6) Novčarske institucije dužne su donijeti opći
akt s kojim će propisati primjenu minimalnih sigurnosnih uvjeta zaštite iz
stavka 1. i 2. ovoga članka.

(7) Provedba tehničke zaštite u objektima
novčarskih institucija mora biti u skladu s odredbama propisa o uvjetima i
načinu provedbe tehničke zaštite.«

Članak 5.

Članak 8. mijenja se i glasi:

(1) Novčarske institucije I. kategorije dužne su
u objektima u kojima posluju, osigurati minimalne sigurnosne uvjete zaštite iz
članka 7. stavka 1. točke 1., 2., 3. i 4. ovoga Zakona.

(2) Novčarske institucije II. kategorije dužne
su osigurati minimalne sigurnosne uvjete zaštite iz članka 7. stavka 1. točke
1., 2. i 4. ovoga Zakona.

(3) Novčarske institucije II. kategorije mogu
umjesto protuprovalnog sustava iz članka 7. stavka 1. točke 1. instalirati
neprekidni videonadzor s mogućnošću pohranjivanja
videozapisa, sukladno članku 7. stavku 1. točki 3. ovoga Zakona.

(4) Novčarske institucije, njihove poslovne
jedinice i poslovna mjesta I. i II. kategorije u kojima je zaposleno do pet
zaposlenika koji neposredno rukuju gotovim novcem ili vrijednostima ne moraju
ispunjavati minimalne sigurnosne uvjete zaštite propisane u članku 7. stavku 1.
točki 4., ukoliko ispunjavaju uvjete propisane u točki 5. istoga stavka.

(5) Iznimno od odredaba stavka 1. i 2. ovoga
članka, novčarske institucije I. i II. kategorije mogu, na temelju prosudbe
ugroženosti, osigurati manje sigurnosne uvjete zaštite, ukoliko se prosudbom
ugroženosti utvrdi manja ugroženost pojedinih objekata.

(6) Na prosudbu ugroženosti iz stavka 5. ovoga
članka, koju izrađuje ovlašteno trgovačko društvo ili obrtnici za obavljanje
poslova privatne zaštite, Ministarstvo unutarnjih poslova daje suglasnost.«

Članak 6.

Članak 11. mijenja se i glasi:

»(1) Prijevoz gotova novca i vrijednosti
novčarske institucije dužne su obavljati oklopljenim vozilom trgovačkog
društva, obrtnika ili unutarnje čuvarske službe na način i pod uvjetima
uređenim posebnim propisom.

(2) Minimalni iznos gotova novca i vrijednosti
koji se obavezno prevozi oklopljenim vozilom iz stavka 1. ovoga članka je
800.000,00 kuna.

(3) Iznimno od stavka 1. ovoga članka, prijevoz
gotova novca i vrijednosti u iznosu do 800.000,00 kuna može se obavljati
vozilima unutarnje čuvarske službe u kojima je ugrađena sigurnosna kasa i GPS
sustav za satelitsko praćenje.«

Članak 7.

U članku 12. iza stavka 2. dodaje se stavak 3.
koji glasi:

»(3) Pod uvjetima iz stavka 1. ovoga članka može
se prenositi gotovi novac i vrijednosti u iznosu do 800.000,00 kuna.«

Članak 8.

Članak 13. mijenja se i glasi:

»Iznimno od odredaba članka 12. ovoga Zakona, za
zaštitu u prijenosu manjih količina gotova novca i vrijednosti u iznosu do
150.000,00 kuna, kojeg obavlja poštar ili teklić, obvezna je primjena sustava
za dojavu prepada s pripadajućim GPS sustavom ili elektrokemijskim uređajem.«

Članak 9.

U članku 15. dodaje se novi stavak 1. koji
glasi:

»(1) Policijski službenik ovlašten je ući u
poslovni prostor štedionica, poštanskih ureda Hrvatskih pošta i novčarskih
institucija II. kategorije te utvrditi postojanje i cjelovitost sustava
tehničke zaštite. O obavljenom pregledu policijski službenik podnosi pisano
izvješće koje se dostavlja ustrojstvenoj jedinici Ministarstva unutarnjih
poslova nadležnoj za nadzor djelatnosti privatne zaštite.«

Dosadašnji stavci 1. i 2. postaju stavci 2. i 3.

U dosadašnjem stavku 3., koji postaje stavak 4.,
riječi: »stavka 1.« zamjenjuju se riječima: »stavka 2.«.

Članak 10.

U članku 16. stavku 1. iza točke 4. dodaje se
nova točka 5. koja glasi:

»5. privremeno zabraniti rad novčarske ustanove
koja ne otkloni utvrđene nepravilnosti što im je rješenjem naredilo
Ministarstvo ili nadležna policijska uprava dok ne otklone utvrđene
nepravilnosti«.

Dosadašnja točka 5. postaje točka 6..

Iza stavka 2. dodaje se stavak 3. koji glasi:

»(3) Ako u obavljanju nadzora inspektor utvrdi
da novčarska institucija ne provodi minimalne mjere zaštite u poslovanju s
gotovim novcem i vrijednostima na način koji je u skladu s odredbama ovoga
Zakona, Ministarstvo unutarnjih poslova ili nadležna policijska uprava
rješenjem može narediti otklanjanje utvrđenih nepravilnosti u određenom roku,
koji ne može biti duži od 60 dana.«

Članak 11.

Članak 17. mijenja se i glasi:

»(1) Novčanom kaznom od 5.000,00 do 500.000,00
kuna kaznit će se za prekršaj pravna osoba:

1. koja u casinu ne
ispunjava minimalne sigurnosne uvjete zaštite osoba, novca i vrijednosti
propisane posebnim propisom (članak 5. stavak 2.),

2. koja ne donese opći akt kojim će propisati
primjenu sigurnosnih uvjeta zaštite (članak 7. stavak 7.),

3. koja ne instalira protuprovalni i protuprepadni sustav zaštite s centraliziranom dojavom i
nadzorom alarma, neprekidni videonadzor s mogućnošću
pohranjivanja videozapisa te se ne štiti tjelesnom zaštitom u objektima u
kojima posluje gotovim novcem i vrijednostima (članak 8. stavak 1. i 2.),

4. koja za centralne trezore i trezore ne
posjeduje neprekidan kombinirani oblik zaštite (članak 9. stavak 1. i 2.),

5. koja ne zaštiti uplatno-isplatno mjesto protuprepadnim sustavom s centraliziranom dojavom i
nadzorom alarma (članak 9. stavak 3.),

6. koja ne instalira propisane alarme pri
poslovanju gotovim novcem s bankomatima (članak 10. stavak 1.),

7. ako prijevoz gotova novca i vrijednosti ne
obavlja oklopljenim vozilom (članak 11. stavak 1.) ili vozilima unutarnje
čuvarske službe u kojima je ugrađena sigurnosna kasa kao i GPS sustav za
satelitsko praćenje (članak 11. stavak 3.),

8. koja prilikom prijenosa gotova novca i
vrijednosti ne koristi propisan spremnik za prijenos novca i vrijednosti i koja
gotovi novac i vrijednosti prenosi bez osiguranja pratnje zaštitara trgovačkog
društva ili obrtnika koji obavljaju poslove privatne zaštite ili unutarnje
čuvarske službe (članak 12. stavak 1.),

9. koja koristi spremnik za prijenos gotova
novca i vrijednosti koji ne ispunjava propisane uvjete ili prenosi gotovi novac
i vrijednosti u iznosu većem od 800.000,00 kuna (članak 12. stavak 2. i 3.),

10. koja ne primijeni sustav za dojavu prepada s
pripadajućim GPS sustavom ili elektrokemijskim uređajem (članak 13.),

11. koja podatke pribavljene sredstvima tehničke
zaštite ne sačuva i pohrani s propisanim rokom te na zahtjev nadležnog tijela i
fizičke osobe ne preda navedene podatke radi korištenja u kaznenom ili
prekršajnom postupku (članak 14. stavak 1.),

12. koja prilikom prikupljanja, pohranjivanja i
čuvanja podataka ne zaštiti osobne podatke sukladno odredbama posebnoga zakona
(članak 14. stavak 3.),

13. koja ne omogući policijskom službeniku
obavljanje pregleda (članak 15. stavak 1.),

14. koja ne omogući nadležnim inspektorima
obavljanje inspekcijskog nadzora ili im ne da na uvid traženu dokumentaciju te
ne pruži potrebne podatke i obavijesti (članak 16. stavak 2.),

15. koja u određenom roku ne otkloni nepravilnosti
koje je rješenjem naredilo Ministarstvo ili nadležna policijska uprava (članak
16. stavak 3.).

(2) Za prekršaj iz stavka 1. ovoga članka,
novčanom kaznom u iznosu od 2.000,00 do 15.000,00 kuna kaznit će se i odgovorna
osoba u pravnoj osobi.«

Članak 12.

Članak 18. mijenja se i glasi:

»Novčanom kaznom u iznosu od 2.000,00 kuna do
15.000,00 kuna kaznit će se za prekršaj fizička osoba:

1. koja u casinu ne
ispunjava minimalne sigurnosne uvjete zaštite osoba, novca i vrijednosti propisane
posebnim propisom (članak 5. stavak 2.),

2. koja ne instalira protuprovalni i protuprepadni sustav zaštite s centraliziranom dojavom i
nadzorom alarma ili alternativno ne koristi instalirani neprekidni videonadzor s mogućnošću pohranjivanja videozapisa te se ne
štiti tjelesnom zaštitom u objektima u kojima posluje s gotovim novcem i
vrijednostima (članak 8. stavak 1. i 2.),

3. koja ne zaštiti uplatno-isplatno mjesto protuprepadnim sustavom s centraliziranom dojavom i
nadzorom alarma (članak 9. stavak 3.),

4. koja prijevoz gotova novca i vrijednosti ne
obavlja oklopljenim vozilom trgovačkog društva ili obrtnika koji obavljaju
poslove privatne zaštite ili unutarnje čuvarske službe, ili pri prijevozu
manjih iznosa gotova novca i vrijednosti ne obavlja vozilima unutarnje čuvarske
službe u kojima je ugrađena sigurnosna kasa i GPS sustav za satelitsko praćenje
(članak 11. stavak 1. i 3.),

5. koja prilikom prijenosa gotova novca i
vrijednosti ne koristi propisan spremnik za prijenos novca i vrijednosti i koja
gotovi novac i vrijednosti prenosi bez osiguranja pratnje zaštitara trgovačkog
društva ili obrtnika koji obavljaju poslove privatne zaštite ili unutarnje
čuvarske službe (članak 12. stavak 1.),

6. koja koristi spremnik za prijenos gotova
novca i vrijednosti koji ne ispunjava propisane uvjete ili prenosi gotovi novac
i vrijednosti u iznosu većem od 800.000,00 kuna (članak 12. stavak 2. i 3.),

7. koja pri prijenosu gotova novca u iznosu do
150.000,00 kuna teklićem, za zaštitu ne primjenjuje sustav za dojavu prepada s
pripadajućim GPS sustavom ili elektrokemijskim uređajem (članak 13.),

8. koja podatke pribavljene sredstvima tehničke
zaštite ne sačuva i pohrani s propisanim rokom te na zahtjev nadležnog tijela i
fizičke osobe ne preda navedene podatke radi korištenja u kaznenom postupku
(članak 14. stavak 1.),

9. koja prilikom prikupljanja, pohranjivanja i
čuvanja podataka ne zaštiti osobne podatke sukladno odredbama posebnog zakona
(članak 14. stavak 3.),

10. koja ne omogući policijskom službeniku
obavljanje pregleda (članak 15. stavak 1.),

11. koja ne omogući nadležnim inspektorima
obavljanje inspekcijskog nadzora ili im ne da na uvid traženu dokumentaciju te
ne pruži potrebne podatke i obavijesti (članak 16. stavak 2.),

12. koja ne otkloni nepravilnosti koje je
rješenjem naredilo Ministarstvo ili nadležna policijska uprava (članak 16.
stavak 3.).«

Članak 13.

Novčarske institucije koje posluju s gotovim
novcem i vrijednostima, dužne su osigurati minimalne sigurnosne uvjete za
zaštitu osoba, novaca i vrijednosti sukladno odredbama ovoga Zakona u roku od
šest mjeseci od dana njegova stupanja na snagu.

Članak 14.

Ovaj Zakon stupa na snagu osmoga dana od dana
objave u »Narodnim novinama«.

Klasa: 450-08/05-01/01

Zagreb, 9. prosinca 2005.

HRVATSKI SABOR

Predsjednik

Hrvatskoga sabora

**Vladimir Šeks**, v.
r.

Zakon, NN 150/2005-2903